РЕПУБЛИКА СРБИЈА

НАРОДНА СКУПШТИНА

Одбор за људска и мањинска права и

равноправност полова

09 Број: 06-2/37-13

1. март 2013. године

Б е о г р а д

**З А П И С Н И К**

**СА СЕДМЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 4. ФЕБРУАРА 2013. ГОДИНЕ**

Седница је почела у 11 часова.

Седницом је председавао председник Одбора Мехо Омеровић.

Седници су присуствовали: Јелена Будимировић, Срђан Шајн, Стефан Занков, Миле Спировски, Теодора Влаховић, Тамара Трипић, Петар Кунтић, Милетић Михајловић, Бојана Божанић, Снежана Стојановић Плавшић, Вера Пауновић, Злата Ђерић, Елвира Ковач, Олена Папуга, чланови Одбора.

Седници нису присуствовали чланови Одбора: Љиљана Миладиновић и Наташа Мићић.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Представљање предлога пројекта Конгреса српског уједињења Србија за превенцију насиља над женама „Мој живот у мојим рукама“;
2. Разматрање Предлога одлуке о утврђивању састава Комисије за праћење спровођења Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији (2010-2015);
3. Разно.

Чланови Одбора су **једногласно** ПРИХВАТИЛИ предложени Дневни ред.

Пре преласка на рад по утврђеном Дневном реду, председник Одбора је ставио на гласање записник са четврте седнице Одбора одржане 12. октобра 2012. године.

Чланови Одбора су **једногласно** ПРИХВАТИЛИ записник са четврте седнице Одбора.

Председник Одбора је ставио на гласање записник са пете седнице Одбора одржане 31. октобра 2012. године.

Чланови Одбора су **једногласно** ПРИХВАТИЛИ записник са пете седнице Одбора.

Председник Одбора је ставио на гласање записник са шесте седнице Одбора одржане 23. новембра 2013. године.

Чланови Одбора су **једногласно** ПРИХВАТИЛИ записник са шесте седнице Одбора.

**ПРВА ТАЧКА:** Представљање предлога пројекта Конгреса српског уједињења Србија за превенцију насиља над женама „Мој живот у мојим рукама“;

**Председник Одбора** је констатовао да су на седници присутни и представници Конгреса српског уједињења Србија (у даљем тексту: Конгрес) и то: Јелена Стерђевић, председник, Јелица Милашиновић, Јелена Богдановић и Александар Радуловић, као и Бобана Мацановић из Аутономног женског центра и Весна Николић, из Министарства унутрашњих послова из разлога што је Конгрес предложио да и то Министарство буде упознато са пројектом.

**Представници Конгреса** су дали кратак осврт на предлог пројекта и презентовали основне активности предвиђене предлогом пројекта. Истакнуто је да је прошле и претпрошле године УСАИД финасирао њихов пројекат Женска лидерска мрежа у коме су окупљене успешне жене Србије и Америке. Желели су да искористе тај потенцијал и да те жене помогну у борби против насиља над женама. Уједињене нације су расписале конкурс који се завршава 12. фебруара на коме су желели да конкуришу, заједно са Аутономним женским центром.

**Бобана Мацановић** из Аутономног женског центра истакла је да тај центар већ 20 година ради на борби против насиља у породици и насиља над женама и подржавају сваки пројекат који иде у том смеру и који је у складу са међународним документима који регулишу ову област. Сматра да је овде веома важна улога народних посланица и народних посланика, нпр. да учествују у кратким филмовима који су предвиђени пројектом и да се на тај начин обрате грађанима по питањима борбе против насиља у породици и насиља над женама.

**Александар Радуловић** из Конгреса српског уједињења Србија представио је пројекат у Power Point презентацији. Он је истакао да ће у реализацију пројекта бити укључена продукцијска кућа Ре-креативно која има велики број референтних пројеката. Квалитет који поседују је разлог због кога је предвиђено њихово учешће на овом пројекту.

Планирано је да пројекат траје 2-3 године. Истакао је да и поред законског оквира који постоји, проблем насиља над женама и даље постоји. Стога је потребно јачати свест о томе да ови проблеми могу да се реше. Крајњи циљ пројекта је да се реши проблем насиља, а циљне групе су пре свега жене свих узраста, као и деца школског узраста. Пројекат је замишљен у пет фаза.

Прва фаза подразумева снимање серијала од 15 краткометражних филмова у трајању од 12 минута, који треба да буду интересантни, информативни и прилагођени ономе коме су намењени. Сваки филм има конкретну тему и опис реалне ситуације, реч стручњака и предлог решења, као и искуство жена које су се успешно избориле са овим проблемом.

Друга фаза пројекта је промоција филмова. Замишљено је да се филмови емитују на некој од националних телевизија, као и на локалним телевизијама. Такође, организовали би се округли столови у локалним срединама на којима би чланице Женске лидерске мреже изнеле своја искуства о томе како то изгледа у земљама у којима већ постоји другачија свест о овом проблему, који су важећи међународни стандарди и упоредна пракса.

Трећа фаза је емитовање филмова и едукативних радионица у школама, које имају за циљ да се делује на свест младих.

Четврта фаза је израда штампаних брошура и водича који би били доступни свим заинтересованима. Ти материјали би садржавали инфомације како препознати насилника, коме се обратити за помоћ и који су неопходни кораци у том процесу.

Пета фаза је умрежавање постојећих локалних невладиних организација, додатна едукација и повезивање са општинама и на тај начин пружање подршке напорима Министарства рада, запошљавања и социјалне политике на успостављању одрживих решења за борбу против насиља над женама.

**Јелена Стерђевић** је упознала чланове Одбора да је приликом конкурисања потребно да невладину организацију која конкурише институционално подрже државни органи који се баве тим питањима и идеја је била да од овог одбора, Министарства рада, запошљавања и социјалне политике, као и Министарства унутрашњих послова затраже институционалну подршку, а уколико добију пројекат у наредним фазама ће бити потребна и стручна помоћ Одбора кроз учешће у филмовима, као и на округлим столовима и радионицама и осталим планираним активностима.

**Председник Одбора** је подсетио да је овај одбор од свог конституисања увек био спреман да пружи подршку активностима, идејама и пројектима који имају за циљ борбу против насиља у породици, насиља над женама и заштиту маргинализованих група и угрожених категорија становништва. Поводом прве тачке Дневног реда, отворио је расправу:

**Снежана Стојановић Плавшић** је истакла да се у ранијем сазиву Одбор за равноправност полова бавио овим питањима, те овај одбор има традицију и добро је упознат са проблемима насиља у породици и насиља над женама. Такође истакла је да би волела да има мало више информација о овом пројекту, али да Конгрес има веома кредибилног партнера Аутономни женски центар што њу опредељује ка идеји да да подршку пројекту. Желела је да нешто више чује о самом Конресу, као и о организцији под називом Српско америчка лидерска мрежа. Поставила је питање у вези овог пројекта од којих министарстава је добијена подршка и на који начин ће та министарства учествовати на пројекту јер је њено искуство да би било који пројекат ушао у школе треба да има јасну подршку и дозволу Министарства просвете. Такође је поставила питање ко ће финансирати овај пројекат, који је то конкурс, код које организације се конкурише, који су циљеви тог конкурса. Као примедбу на пројекат истакла је да ако се као циљ пројекта одреди решавање проблема насиља, тај циљ се неће остварити, јер се проблем насиља не може решити једним пројектом. Ако су циљне групе жене и деца, тада се проблем неће решити, јер су мушкарци углавном починиоци насиља у породици и над женама, па и они треба да буду циљна група. Поставила је и питање да ли су укључени одбори за родну равноправност на локалном нивоу јер они већ постоје, а многе локалне заједнице имају развијене стратегије.

**Срђан Шајн** је истакао да је добро да се размишља у овом правцу и да невладине организације покрећу овакве инцијативе. Указао је да постоји вишеструка дискриминација Ромкиња и поставио питање да ли је неки од партнера ромска невладина организација. Мишљења је да фазе пројекта нису најбоље опредељене и да се активности преплићу, па би их требало прецизирати. Мисли да је добро да Одбор учествује у пројекту, али да онда Одбор треба да учествује и у мониторингу, уколико је партнер, јер када Народна скупштина подржи пројекат, онда она има и одређене одговорности. Зато је предложио веће учешће у управљању пројектом. Уколико Одбор стане на становиште да је то наше стратешко опредељење, онда би требало да се помогне да се изврше неке интервенције на самом пројекту. Он овај пројекат види као добру идеју, али сматра да треба да заједно радимо у дефинисању самог пројекта и да нека од чланица Одобра у томе учествује.

**Јелена Стерђевић** одговарајући на питања чланова Одбора истакла је да је Конгрес невладина организација основан пре 20 година у САД и Србији. Конгрес ради на различитим пројектима, а ово је први пут да се ангажује на овим питањима. Мрежа је активирана пре две године, када је 20 жена из Србије ишло у Сједињене америчке државе и гостовале су у Парламенту, приватним и државим институцијама које воде жене. Након тога жене из Америке су гостовале у Србији и 9. марта 2012. године је одржана конференција у Народној скупштини. С обзиром да постоје жене које су већ умрежене и вољне да раде, а ту има адвоката, социолога, психолога и других професија, милили су да је то добар потенцијал који треба искористити у решавању овог крупног проблема. Конгрес је до сада радио на различитим пројектима, нпр. у вези Закона о реституцији и Закона о дијаспори и захваљује се на овде изнетим сугестијама.

**Бобана Мацановић** је одговарајући на питања чланова Одбора истакла да се Аутономни женски центар укључио у овај пројекат више као консултант јер им је јако битно да се промовишу ове вредности и имали су у виду да треба укључити локалне механизме за родну равноправност. У овом пројекту се више ради о промоцији и подизању свести.

**Преседник Одбора** је нагласио да је рок за предају пројекта 12. фебруар. Пројекат се подноси Уједињеним нацијама и сматра да су чланови Одбора помогли својим сугестијама да пројекат буде што целовитији. Такође је позвао представнике Конгреса да још једном доставе у електронској форми податке о којима су говорили и партнерима које су помињали.

**Јелена Стерђевић**, одговарајући на питање Снежане Стојановић Плавшић истакла је да се путем филмова и промоцијом у школама обраћају свима, а не само женама и деци, већ и мушкарцима, тако да је циљ да се утиче и на њих.

**Снежана Стојановић Плавшић** је одговорила да се управо у томе огледају њене сумње у овај пројекат, јер то није било речено у представљању пројекта, па се плаши да постоји раскорак између онога што се жели и како ће се то остварити. Критика иде и припреми седнице јер у материјалу су требали да добију све информације. Сматра да је проблем да подржи пројекат за који не зна да ли ће моћи да буде реализован и поновила је питање да ли имају потврду Министарства просвете да ће моћи да уђу у школе.

**Елвира Ковач** се сложила са питањима које је поставила Снежана Стојановћ Плавшић, али, као и све овде присутне, веома ју забрињава овај проблем и ова тема. Зато сматра да треба да подржимо све који се баве овим питањима и који раде на едукацији, промоцији, подизању свести јавности. Сматра да Одбор треба да пружи подршку пројекту и занимљиво је да нам се уопште први пут неко обраћа тражећи подршку Одбора.

**Срђан Шајн** сматра да је то добра пракса, али то што је кратак рок није сметња да се пројекат допуни. Ако је већ Скупштина учесник активности, треба да се искористе сви капацитети, нпр. ако би се у Скупштини презентовали филмови, ти догађаји би били медијски пропраћени. Из презентације не може да се закључи да ли су те активности предвиђене. Чланице Одбора имају много искуства и стога је предложио да Одбор овласти колегиницу која би заједно са представницима Конгреса допринела томе да пројекат буде свеобухватан.

**Председник Одбора** је истакао да не треба да излазимо из својих надлежности. Свакако је потребно да Одбор буде обавештен о крајњем исходу пројекта чим буде донета одлука. Тада ћемо имати седницу Одбора на којој ћемо моћи да одредимо и неке наше представнике који ће учествовати у реализацији пројекта и бити у прилици да у периоду трајања пројекта, а то је три године, дају свој допринос пројектним активностима.

Након окончања расправе у вези са овом тачком Дневног реда, председник Одбора је ставио на гласање предлог закључка да Одбор за људска и мањинска права и равноправност полова Народне скупштине подржи предлог пројекта Конгреса српског уједињења Србија под називом „Мој живот у мојим рукама“ у циљу добијања пројекта код Уједињених нација. О даљим активностима у вези са аплицирањем и доношењем одлуке о предлогу пројекта Конгрес српског уједињења Србија ће обавестити Одбор.

Чланови Одбора су **већином гласова** УСВОЈИЛИ

З А К Љ У Ч А К

Одбор за људска и мањинска права и равноправност полова Народне скупштине подржава предлог пројекта Конгреса српског уједињења Србија „Мој живот у мојим рукама“ у циљу добијања пројекта код Уједињених нација. О даљим активностима у вези са аплицирањем и доношењем одлуке о предлогу пројекта Конгрес српског уједињења Србија ће обавестити Одбор.

**ДРУГА ТАЧКА – Разматрање Предлога одлуке о утврђивању састава Комисије за праћење спровођења Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији (2010-2015);**

Народна скупштина је 29. новембра 2011. године донела Одлуку о образовању Комисије за праћење спровођења Националног акционог плана за примену Резолуције 1325 СБ УН – Жене, мир и безбедност у РС (201-2015). Том одлуком је утврђен састав и задатак комисије - да сагледава стање и прати спровођење НАП, разматра редовне извештаје о спровођењу НАП и шестомесечне извештаје о раду Политичког савета за спровођење НАП, Комисија најмање једном годишње подноси Народној скупштини информацију о свом раду, Комисија подноси извештај са предлогом мера НС пре истека периода примене НАП.

Предлогом одлуке која је на дневном реду утврђује се састав Комисије. Предлог одлуке је у складу са чланом 3. претходно наведене одлуке. Предложено је да Комисију чине народни посланици: Злата Ђерић, Милован Дрецун, Санда Рашковић Ивић, Миланка Јевтовић Вукојичић, Катарина Ракић, као и Косана Бекер, помоћник Повереника за заштиту равноправности.

С обзиром да није било учесника у расправи, председник Одбора је ставио на гласање Предлог одлуке о утврђивању састава Комисије за праћење спровођења Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији (2010-2015). Одбор сматра да је предлог одлуке у складу са чланом 3. Одлуке о образовању Комисије за праћење спровођења Националног акционог плана за примену Резолуције 1325 Савета безбедности Уједињених нација – жене, мир и безбедност у Републици Србији (2010-2015).

Чланови Одбора су **једногласно** ПРИХВАТИЛИ Предлог одлуке о утврђивању састава Комисије за праћење спровођења Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији (2010-2015). Одбор сматра да је предлог одлуке у складу са чланом 3. Одлуке о образовању Комисије за праћење спровођења Националног акционог плана за примену Резолуције 1325 Савета безбедности Уједињених нација – жене, мир и безбедност у Републици Србији (2010-2015).

Након разматрања Предлога одлуке, Одбор је Народној скупштини поднео

И З В Е Ш Т А Ј

Одбор је размотрио Предлог одлуке о утврђивању састава Комисије за праћење спровођења Националног акционог плана за примену Резолуције 1325 Савета безбедности Уједињених нација – жене, мир и безбедност у Републици Србији (2010-2015), који је поднео народни посланик Стефановић мр Небојша.

Одбор предлаже да Народна скупштина усвоји Одлуку о утврђивању састава Комисије за праћење спровођења Националног акционог плана за примену Резолуције 1325 Савета безбедности Уједињених нација – жене, мир и безбедност у Републици Србији (2010-2015), у предложеном тексту.

За известиоца Одбора на седници Народне скупштине одређен је Мехо Омеровић, председник Одбора.

**ТРЕЋА ТАЧКА – Разно.**

Председник Одбора је упознао чланове Одбора са будућим активностима:

**13. фебруара** одржали бисмо седницу Одбора у форми округлог стола у Малој сали Дома НС, у трајању од 10 до 13 часова. Седница се организује у сарадњи и уз подршку Канцеларије Високог комесара за људска права УН и Мисије ОЕБС у Србији. На седници би био представљен државни извештај Републике Србије пред Саветом за људска права УН, а у оквиру процеса Универзалног периодичног прегледа стања људских права у Републици Србији. Универзални периодични преглед представља јединствен процес путем којег се врши преглед стања људских права у свих 192 земаља чланица УН, и то једном у сваке четири године. На тај начин се свакој замљи чланици омогућава да се изјасни о томе које је активности предузела како би побољшала ситуацију у области заштите људских права као и у погледу испуњавања преузетих обавеза. Учесници округлог стола би имали прилику да виде снимак са седнице Савета за људска права на коме је делегација Србије представила свој извештај, да чују која су најважнија питања друге државе упутиле Србији, као и да буду упознати са препорукама и закључцима Савета за људска права УН упућеним Србији након разматрања Извештаја.

Учесницима би се обратила државна секретарка Министарства правде и државне управе, Душан Игњатовић, директор Канцеларије за људска и мањинска права, Милан Антонијевић из ЈУКОМА.

Заштитник грађана обратио се Одбору дописом којим је предложено да Одбор одржи седницу на којој би се народни посланици упознали са проблемима који се односе на заштиту људских права особа с менталним сметњама и потребом трансформације институционалног система смештаја особа с менталним сметњама у психијатријским болницама и установама социјалне заштите. Предложено је да се седница одржи **28. фебруара (**четвртак). На седници би присуствовали и представници релевантних министарстава, пре свега Министарства здравља.

Поводом дводневне радионице на Палићу на тему „Улога и активности Одбора за људска и мањинска права и равноправност полова Народне скупштине РС“ који је планиран и одложен почетком децембра прошле године, обавештавам вас да ће се исти одржати у периоду **7-9- март** такође на Палићу.

Одбору је достављен Извештај Управе за родну равноправност, који смо вам данас уручили, а поводом разматрања извештаја биће заказана посебна седница на коју ће бити позвани представници Управе.

Седница је закључена у 12.05 часова.

**СЕКРЕТАР ОДБОРА ПРЕДСЕДНИК ОДБОРА**

**Рајка Вукомановић Мехо Омеровић**